Nirringrazzjawkom għall-ħidma essenzjali tagħkom! #WorldPressFreedomDay Fil-Jum Dinji tal-Libertà tal-Istampa, nagħtu ġieħ lir-rwol essenzjali tal-ġurnaliżmu li jħares il-libertà tal-espressjoni online u offline f'soċjetajiet demokratiċi u jrawwem it-trasparenza u r-responsabbiltà. Il-kriżi tal-COVID-19 uriet b'mod evidenti ħafna l-importanza tax-xogħol tal-istampa. Fi żminijiet ta' inċertezza, iktar minn qatt qabel, l-aċċess għal informazzjoni kredibbli u verifikata, li hija ħielsa minn indħil u influwenza mhux xierqa, hija kruċjali u tikkontribwixxi għal soċjetà iktar reżiljenti. Hija kwistjoni ta' tħassib li f'xi pajjiżi l-pandemija tal-COVID-19 qiegħda tintuża bħala skuża biex jitqiegħdu restrizzjonijiet żejda fuq il-libertà tal-istampa. Minkejja r-riskji u l-isfidi addizzjonali kawża tal-pandemija tal-COVID-19, il-ġurnalisti u l-ħaddiema tal-media minn madwar id-dinja kollha qegħdin ikomplu bil-ħidma essenzjali tagħhom, xi drabi f'ċirkostanzi diffiċli. Qegħdin jagħtu leħen lil dawk li huma l-aktar vulnerabbli, sabiex jiżguraw li l-istejjer tagħhom jinstemgħu. Qiegħdin iġibu xhieda minn żoni inqas aċċessibbli, inklużi żoni ta' kunflitt. Qegħdin jipprovdu informazzjoni essenzjali dwar l-impatt ta' spiss devastanti tal-pandemija f'partijiet differenti tad-dinja kif ukoll stejjer pożittivi ta' solidarjetà u ta' kuraġġ. Il-ġurnalisti huma kruċjali biex jiffaċilitaw id-dibattitu dwar kif is-soċjetajiet jistgħu jitħejjew aħjar għal sfidi bħal dawk li qed niffaċċjaw u fl-aħħar mill-aħħar kif jistgħu jkunu aktar sikuri, aktar għonja u aktar sostenibbli. Il-ġurnalisti jridu jkunu jistgħu jagħmlu xogħolhom liberament. Illum, forsi aktar minn qatt qabel, il-libertà tal-istampa hija l-pedament tas-soċjetajiet demokratiċi, li jistgħu jistagħnew biss jekk iċ-ċittadini jkollhom aċċess għal informazzjoni kredibbli u jistgħu jagħmlu għażliet infurmati. Il-ġurnaliżmu jgħin biex tiġi identifikata u miġġielda d-diżinformazzjoni. F'wisq pajjiżi l-ġurnalisti jridu jħabbtu wiċċhom ma' leġislazzjoni restrittiva, ġieli bi skuża tal-emerġenza tal-COVID-19, li tillimita l-libertà tal-espressjoni u l-libertà tal-istampa. L-għeluq tal-Internet u tas-siti elettroniċi qiegħed jiżdied. Il-ġurnalisti, speċjalment in-nisa, huma soġġetti għal kampanji ta' malafama, pressjoni finanzjarja u ta' attakki mill-gvern jew mill-mezzi tal-media partiġġjani, li ta' spiss iwassluhom għall-awtoċensura. Ħafna minnhom iħabbtu wiċċhom mal-fastidju, l-arrest arbitrarju u l-priġunerija. Ħafna minnhom tilfu ħajjithom talli għamlu xogħolhom. L-Unjoni Ewropea qiegħda taħdem, domestikament u barra minn xtutha biex tiġġieled kontra l-implikazzjonijiet fuq is-saħħa, id-drittijiet tal-bniedem u soċjoekonomiċi tal-pandemija, inkluż fuq il-kumpaniji tal-media. Filwaqt li tibqa' tenfasizza bla kompromess l-importanza tar-rispett sħiħ tal-libertà ta' espressjoni, ir-rispons tal-UE jiffoka wkoll fuq il-ġlieda kontra d-diżinformazzjoni dwar il-pandemija tal-COVID-19. Ir-rispons jinkludi l-promozzjoni ta' sorsi kredibbli, it-twaqqigħ fir-rank ta' kontenut falz jew qarrieqi, u t-tneħħija ta' kontenut li huwa illegali. Dawn l-azzjonijiet jistgħu jirnexxu biss jekk jistgħu jibnu fuq ix-xogħol b'kuxjenza ta' ġurnalisti impenjati u kuraġġużi, li bil-ħidma tagħhom ta' kuljum qegħdin isawru soċjetajiet aktar ġusti, aktar demokratiċi u aktar sikuri. Illum, l-UE ttenni bis-saħħa l-appoġġ kontinwu tagħha għar-rwol ewlieni ta' media indipendenti u kredibbli madwar id-dinja kollha. Il-libertà tal-istampa hija dritt, mhux biss tal-professjonisti tal-media, iżda ta' kull wieħed u waħda minna. Il-Pajjiżi Kandidati r-Repubblika tal-Maċedonja ta' Fuq, il-Montenegro, is-Serbja u l-Albanija<>[1], il-pajjiż tal-Proċess ta' Stabbilizzazzjoni u ta' Assoċjazzjoni u l-kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. <>[1] Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.